CELEX: 32021R0078
Language: bg
Date: 2021-01-27 00:00:00
Title: Регламент за изпълнение (ЕС) 2021/78 на Комисията от 27 януари 2021 година за изменение на Регламент за изпълнение (ЕС) 2020/600 за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19

28.1.2021   
               
               
                  BG
               
               
                  Официален вестник на Европейския съюз
               
               
                  L 29/5
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/78 НА КОМИСИЯТА
         от 27 януари 2021 година
         за изменение на Регламент за изпълнение (ЕС) 2020/600 за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 54 от него,
         като има предвид, че:
         
                     (1)
                  
                  
                     С Регламент за изпълнение (ЕС) 2020/600 на Комисията (2) бяха въведени редица дерогации от съществуващите правила в някои сектори, в това число в лозаро-винарството, като целта беше да се облекчи положението на операторите в този сектор и да им се помогне да се справят с последиците от пандемията от COVID-19. Въпреки ползата от тези мерки обаче не беше постигнато възстановяване на равновесието между предлагането и търсенето на пазара на вино, като поради продължаващата пандемия не се очаква такова възстановяване да настъпи в краткосрочен до средносрочен план.
                  
               
                     (2)
                  
                  
                     Същевременно в повечето държави членки и по света продължават да се прилагат мерките за справяне с пандемията от COVID-19. Тези мерки включват налагането на ограничения по отношение на броя лица, които могат да се събират на едно място и да участват в празнични събития, както и по отношение на възможностите за консумиране на храна и напитки извън дома. В някои райони продължават да се налагат ограничителни мерки, придружени от отмяна на публични събития и частни събирания. Верижният ефект на тези ограничения доведе до допълнително намаляване на консумацията на вино в Съюза и до трайно намаляване на износа на вино за трети държави. Същевременно липсата на яснота във връзка с продължителността на кризата, която според прогнозите ще продължи и след края на 2020 г., причинява дългосрочни щети на лозаро-винарския сектор на Съюза, тъй като е малко вероятно потреблението на вино да се възстанови и се очаква експортните пазари да бъдат загубени. Това съчетание от фактори оказва значително отрицателно въздействие върху ценообразуването на пазара на вино в Съюза. Запасите, които и без това бяха рекордно високи в началото на пазарната 2019—2020 г., се увеличиха още повече. Ситуацията ще се влоши допълнително в резултат на прогнозираното значително производство на вино от реколта 2019—2020 г., което се очаква да надхвърли с около 10 милиона хектолитра виното от реколта 2019 г.
                  
               
                     (3)
                  
                  
                     Следователно, като се има предвид голямата продължителност на наложените от държавите членки ограничителни мерки за справяне с пандемията от COVID-19 и необходимостта от тяхното запазване, се наблюдават още по-сериозни икономически сътресения на основните пазари за вино и произтичащото от това отрицателно въздействие върху търсенето.
                  
               
                     (4)
                  
                  
                     С оглед на тези изключително сериозни смущения на пазара и различните трудности в лозаро-винарския сектор, които започнаха с налагането от страна на Съединените щати на мита върху вноса на вина от Съюза през октомври 2019 г. и се задълбочиха вследствие на продължаващите ограничителни мерки в контекста на пандемията от COVID-19, положението на операторите в лозаро-винарския сектор на Съюза все още е много трудно. Следователно е необходимо да се осигури допълнителна помощ за този сектор.
                  
               
                     (5)
                  
                  
                     Счита се, че продължаването на въведените с Регламент за изпълнение (ЕС) 2020/600 мерки за справяне с кризата в лозаро-винарския сектор в Съюза е от съществено значение, за да се осигури необходимата гъвкавост на държавите членки и операторите при изпълнение на програмите за подпомагане на този сектор. По-специално предоставената на държавите членки възможност при необходимост да въвеждат промени в съответните си национални програми във всеки един момент в рамките на дадена година им позволи да реагират своевременно на извънредните обстоятелства през последните месеци и да въведат промени в своите програми за подпомагане веднага щом това беше счетено за необходимо. Тази гъвкавост позволи на държавите членки да въвеждат нови мерки, да оптимизират вече въведените мерки и да адаптират мерките по-често и при необходимост, като вземат предвид динамичната пазарна ситуация. Гъвкавостта, въведена с оглед на прилагането на мярката за събиране на реколтата на зелено, също така предостави на операторите необходимото време, за да планират мярката и да осигурят работната сила, която им беше необходима, за да функционират при трудните условия във връзка с пандемията от COVID-19.
                  
               
                     (6)
                  
                  
                     Тъй като се очаква пандемията от COVID-19 да продължи и след края на 2020 г. и да обхване значителна част от финансовата 2021 г., беше счетено за необходимо срокът на прилагане на мерките да бъде удължен за цялата финансова 2021 г.
                  
               
                     (7)
                  
                  
                     Освен това поради трудностите, срещнати при управлението на националните програми за подпомагане по време на продължаващата пандемия от COVID-19, някои държави членки докладваха, че не са в състояние да преразгледат стандартните таблици на единичните разходи, прилагани към определени мерки по тези програми и установени в съответствие с член 24, параграф 1 от Регламент за изпълнение (ЕС) 2016/1150 на Комисията (3). Съответно за 2020 г., 2021 г. и 2022 г. следва да се предвиди възможност за държавите членки да удължат периода, през който ще се извършва такова преразглеждане — вместо да се извършва на всеки две години след последните изчисления, както е предвидено в член 24, параграф 3 от посочения регламент, то следва да се извършва на четвъртата година след последните изчисления. С цел предотвратяването на дискриминацията тази гъвкавост следва да се прилага със задна дата, считано от датата на влизане в сила на Регламент за изпълнение (ЕС) 2020/600.
                  
               
                     (8)
                  
                  
                     Поради това Регламент за изпълнение (ЕС) 2020/600 следва да бъде съответно изменен.
                  
               
                     (9)
                  
                  
                     С цел да се избегнат смущения при прилагането на мерките за преодоляване на кризата в лозаро-винарския сектор на Съюза и да се осигури плавен преход между двете финансови години, настоящият регламент следва да влезе в сила в деня на публикуването му в Официален вестник на Европейския съюз и да се прилага със задна дата, считано от 16 октомври 2020 г.
                  
               
                     (10)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Регламент за изпълнение (ЕС) 2020/600
            Член 2 от Регламент за изпълнение (ЕС) 2020/600 се изменя, както следва:
            
                        (1)
                     
                     
                        параграф 1 се заменя със следното:
                        
                           „1.   Чрез дерогация от член 2, параграф 1 от Регламент за изпълнение (ЕС) 2016/1150 държавите членки могат при необходимост да въвеждат във всеки един момент в рамките на финансовите 2020 и 2021 години, но не по-късно от 15 октомври 2021 г., промени в своите национални програми за подпомагане на лозаро-винарския сектор, както е посочено в член 41, параграф 5 от Регламент (ЕС) № 1308/2013, във връзка с мерките по член 45, параграф 1, буква а) и членове 46—52 от Регламент (ЕС) № 1308/2013.“;
                        
                     
                  
                        (2)
                     
                     
                        в параграф 2 уводното изречение се заменя със следното:
                        
                           „2.   Чрез дерогация от член 8 от Регламент за изпълнение (ЕС) 2016/1150 през финансовите 2020 и 2021 г. държавите членки могат:“;
                        
                     
                  
                        (3)
                     
                     
                        добавя се следният параграф 3:
                        
                           „3.   Чрез дерогация от член 24, параграф 3 от Регламент за изпълнение (ЕС) 2016/1150 през 2020, 2021 и 2022 г. държавите членки преразглеждат изчисленията, предвидени в параграф 1 от същия член, най-късно през четвъртата година след предходните изчисления и при необходимост адаптират първоначално определените стандартни таблици на единичните разходи.“
                        
                     
                  
         
            Член 2
            Влизане в сила и прилагане
            Настоящият регламент влиза в сила в деня на публикуването му в Официален вестник на Европейския съюз.
            
            Той се прилага от 16 октомври 2020 г. Независимо от това член 1, точка 3 се прилага от 4 май 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 27 януари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) 2020/600 на Комисията от 30 април 2020 г. за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19 (ОВ L 140, 4.5.2020 г., стр. 40).
         
            (3)  Регламент за изпълнение (ЕС) 2016/1150 на Комисията от 15 април 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор (ОВ L 190, 15.7.2016 г., стр. 23).